༧༤༽༄། ། རང་སེམས་རང་བྱུང་འདུས་མ་བྱས་ཞེས་པ་བྱང་ཆུབ་ནམ་མཁའི་མཚན་ཉིད། ། »» བྱང་ཆུབ་ནམ་མཁའི་མཚན་ཉིད་དེ། ། རྟོག་པ་ཐམས་ཅད་སྤངས་པའི་ཕྱིར། ། འགྲོ་འོང་མེད་པའི་རིན་པོ་ཆེ། ། རྟག་ཏུ་བྱང་ཆུབ་གླིང་ན་བཞུགས། ། དུས་གསུམ་རྒྱལ་བ་ཀུན་གྱི་ཐུགས། ། སྟོང་དང་སྙིང་རྗེ་དབྱེར་མེད་པ། ། ཕན་དང་བདེ་བའི་རང་བཞིན་དེ། ། སེམས་ཅན་ཀུན་གྱི་ཁམས་ལ་བཞུགས། ། སྔོན་གྱི་ཐུགས་རྗེ་སྨོན་ལམ་གྱིས། ། རྟག་ཏུ་ཕན་བདེ་བསྐྱེད་པ་ཡི། ། བླ་མ་དམ་པའི་སྐུ་གསུང་ཐུགས། ། མོས་གུས་ཅན་ལ་རྟག་ཏུ་བཞུགས། ། ང་འབུ་སྤྲང་པོ་རི་ཁྲོད་པ། ། ངེས་པ་མེད་པའི་རྣལ་འབྱོར་འདི། ། སྤྱིར་ནི་གངས་ཁྲོད་རི་ཁྲོད་འགྲིམ། ། ནམ་ཡང་དབུ་རུའི་ཕྱོགས་སུ་མཆི། ། ད་རེས་ཚུར་བྱོན་མི་ཆེན་རྣམས། ། ཤི་གཟིར་རོ་གཟིར་མ་མཛད་པར། ། འདི་ཡི་བབས་ལ་དགོངས་ནས་ཀྱང་། ། ད་རེས་ཅུང་ཞིག་གློད་པར་ཞུ། ། ཞི་བ་ཆགས་བྲལ་ལྷ་དང་མིས་མཆོད་པ། ། ཆོས་ལ་ཕྱག་འཚལ་དེང་འདིར་བདེ་ལེགས་ཤོག། སྐྱབས་གནས་མཐར་ཐུག་རིན་པོ་ཆེ། ། རང་སེམས་ཆོས་སྐུ་འདུས་མ་བྱས། ། འཁོར་འདས་ཀུན་གྱི་སྐྱབས་གཅིག་པུ། ། རང་སེམས་སངས་རྒྱས་སྐྱབས་སུ་མཆི། ། ཕྱག་འཚལ་འདུད་ཅིང་ཕྱག་འཚལ་འདུད། ། ཕྱག་འཚལ་ཕྱག་འཚལ་ཕྱག་འཚལ་འདུད། ། ཇི་ལྟར་ཆུ་ལ་ཆུ་བཞག་དང་། ། ཇི་ལྟར་མར་ལ་མར་བཞག་ལྟར། ། རང་གིས་རང་གི་ཡེ་ཤེས་ནི། ། ལེགས་མཐོང་གང་ཡིན་འདིར་ཕྱག་ཡིན། ། སེམས་སྤྲོས་བྲལ་རྟོགས་ན་ཆོས་ཀྱི་སྐུ། ། རང་སེམས་རྡོ་རྗེ་ཕྱག་འཚལ་ཞེས། ། སྐྱོབ་མཛད་འཇིག་རྟེན་གསུམ་གྱི་མགོན། ། སློབ་དཔོན་འཕགས་པ་ཀླུ་སྒྲུབ་གསུངས། ། སོམས་དང་རྣལ་འབྱོར་དབང་ཕྱུག་རྣམས། ། རང་སེམས་བཟང་པོ་མ་གཏོགས་པ། ། འཁོར་དང་མྱ་ངན་འདས་པ་ལ། ། སྐྱབས་དང་དཔུང་གཉེན་གཞན་མེད་པ། ། གླེན་པ་ད་རུང་མ་གོ་འམ། ། ཀྭ་ཨ་མ་ཨ་ཛི་ང་རེ་འཇིགས། ། སྙིང་དང་འདྲ་བའི་ཤག་པོ་ལ། ། སྐྱབས་དང་རེ་གནས་མ་མཆིས་ཏེ། ། རང་ལ་ཡོད་པའི་དུས་ཚོད་དུ། ། ཕྱེ་གཏོར་བྱེད་ཅིང་ཤན་ཤུན་འབྱེད། ། གུས་པས་བསྙེན་བཀུར་བྱས་ན་ཡང་། ། ཕྱེ་འགམ་དེ་ལ་དེ་ཕེད་ཅེས། ། མི་མཐུན་ཕྱོགས་ཀྱི་དགྲ་བོ་ལ། ། དགྲ་ལ་ཐོབ་པའི་སྙིང་གཏམ་བཤད། ། ཁ་སྦྱང་མཆུ་སྦྱང་སྣ་ཚོགས་ཀྱིས། ། ཁོང་པའི་ནང་ཆ་འབྲུ་བར་བྱེད། ། ཟུར་སྨྲས་ཚིག་གཅིག་ཤོར་བ་ན། ། ངན་སྨྲས་བརྒྱ་ཙམ་བཏགས་ནས་ཀྱང་། ། ཁོ་ཡི་རྣ་བར་སྐྱེལ་བར་བྱེད། ། ཉིན་ཕྱེད་མུན་ནི་རུབ་པ་བཞིན། ། ཐམས་ཅད་དུས་གཅིག་དགྲ་བོར་འགྱུར། ། ཉོན་མོངས་དུག་གི་སྟོབས་འཕེལ་ནས། ། རྩ་བ་བརྒྱུད་པའི་བླ་མ་དང་། ། དུས་གསུམ་སངས་རྒྱས་མན་ཆད་ནས། ། ཁམས་གསུམ་སེམས་ཅན་ཡན་ཆད་ཀྱི། ། སྐྱོན་བསམས་ངག་ཏུ་ཐོན་པ་ཡིས། ། སངས་རྒྱས་རྣམས་དང་སེམས་ཅན་ལ། ། སྐྱོན་རྣམས་ཐམས་ཅད་བླངས་པ་ལས། ། སངས་རྒྱས་སེམས་ཅན་དག་ལས་བྱུང་། ། དཀར་པོའི་ས་བོན་ཚིག་པ་ན། ། ཇི་སྲིད་འཁོར་བ་མ་སྟོང་ཚེ། ། སངས་རྒྱས་སེམས་ཅན་གང་ལ་ཡང་། ། ཡོན་ཏན་སྐྱེ་བའི་སྐལ་མེད་པ། ། འཇིགས་ཤིང་ཡ་ང་འདི་འདྲ་བར། ། བཞི་བཀྱིགས་ལེགས་པར་བྱས་ནས་ཀྱང་། ། ཚམ་ཚོམ་མེད་པར་བསྐྱུར་བར་བྱེད། ། རྟོག་གཉིས་ཅིག་ཅར་མི་འཇུག་ཅིང་། ། སེམས་གཉིས་འགྲོགས་ཤིང་མི་འཕྲད་པས། ། ཐོས་བསམ་སྒོམ་གསུམ་གང་གིས་ཀྱང་། ། ཡོན་ཏན་རྒྱུད་ལ་མི་སྐྱེ་བ། ། ཀྱི་ཧུད་སྡིག་པའི་གྲོགས་པོས་བསླུས། ། ཀྱི་ཧུད་ཀྱི་ཧུད་ཇི་ལྟར་བྱ། ། སྲིན་པོ་གཤེད་མ་མཛའ་བོའི་གཟུགས། ། འདི་ཕྱི་མ་ལུས་ཐམས་ཅད་དུ། ། ཕུང་བྱེད་སྡིག་པའི་གྲོགས་པོ་ལ། ། སྐྱབས་གནས་མ་རེ་རང་སེམས་བསྒོམ། ། རང་སེམས་རང་བྱུང་འདུས་མ་བྱས། ། གཏན་གྱི་སྐྱབས་གནས་མིན་རེ་ཤི། ། ཐར་པའི་བར་དུ་གཅོད་པའི་བདུད། ། མཁན་པོ་སློབ་དཔོན་མཆེད་གྲོགས་དང་། ། ཡོན་བདག་ཕོ་མོ་ལ་སོགས་པ། ། སྟོན་པ་ཐམས་ཅད་མཁྱེན་པ་ཡིས། ། སྡིག་པའི་གྲོགས་པོར་བསྟན་པ་ཡི། ། སྤྱི་ཡི་རྣམ་གཞག་ཟུར་ཙམ་མོ། ། ཤག་པོ་སྐྱབས་གནས་མ་ཡིན་པའི་ཚོམས་སོ། ། ༈། །ཀྱེ་མ་རྣལ་འབྱོར་དབང་ཕྱུག་རྣམས། ། གནས་འདི་འདྲ་ངེས་པར་བཙལ་ནས་ཀྱང་། ། དུས་རིང་པོར་སྡོད་པའི་བསམ་པ་ཡིས། ། གནས་གཅིག་ལ་སྐྱབས་གནས་མི་བཙལ་བར། ། སེམས་གཉིས་མེད་ཡེ་ཤེས་རྡོ་རྗེ་གདན། ། དུས་གསུམ་སངས་རྒྱས་བཞུགས་ས་འདིར། ། རྒྱུན་ཆད་མེད་པར་བཞུགས་ལགས་ན། ། དུང་ཕྱུར་སུམ་ཅུ་སོ་དྲུག་གི། ། སྲོད་ལ་བདུད་ཀྱི་ཚོགས་བཅོམ་ནས། ། ཐོ་རངས་མཁྱེན་པའི་ཡེ་ཤེས་རྒྱས། ། གཉིས་མེད་ཡེ་ཤེས་གནས་ཀྱི་མཆོག། གཉུག་མའི་རང་སོ་མ་ཟིན་ན། ། གནས་གང་དུ་བསྡད་ཀྱང་ས་ཡི་ཐོག། ཨ་མ་ཨ་ཛི་ང་རེ་འཇིགས། ། ལོ་ཕྱེད་དང་གསུམ་དུ་སེམས་ཁྲལ་བྱས། ། གནས་ཕུན་སུམ་ཚོགས་པའི་ཡུལ་དབུས་སུ། ། མཁར་ཟུར་མང་མཐོན་པོའི་ནང་ཤེད་དུ། ། རྣལ་འབྱོར་དབང་ཕྱུག་གནས་བཅས་ནས། ། རང་གཞན་སྨིན་པར་བཞེད་ན་ཡང་། ། ངོ་མཚར་ཅན་གྱི་དགོན་པ་ལ། ། ཧ་ཅང་ཐུགས་རྗེ་ཆེ་དྲགས་པས། ། མོས་གུས་ཅན་གྱི་བུ་སློབ་རྣམས། ། ལུས་སེམས་དྲ་ཤ་ཆད་པར་བྱེད། ། བསགས་པ་ཅན་གྱི་ཡོན་བདག་གིས། ། རྫས་དང་ཡོ་བྱད་གང་ཡིན་རྣམས། ། གཡོ་སྒྱུ་ཐབས་ཀྱི་བྱེ་བྲག་གིས། ། ནན་ཚིར་བྱས་ནས་མཁར་ལེན་བྱེད། ། དད་པ་ཅན་གྱི་དད་རྫས་རྣམས། ། དཀོན་མཆོག་གསུམ་པོ་མི་མཆོད་ཅིང་། ། ཆོས་ལྡན་དྲུང་ན་ཡོད་པའི་ཡང་། ། ཅི་ཡོད་ཤན་ཤུན་ཕྱེ་ནས་ཀྱང་། ། དགོན་པར་བསྡོད་པའི་སོ་ཚིས་ཀྱིས། ། གཙོ་བོ་མི་ཆེན་སྲིད་དུ་གཅོད། ། ནམ་ཡང་འཁྲུག་པའི་སོ་ཚིས་བྱེད། ། སློབ་དཔོན་ཐུགས་ཀྱི་དགོངས་པ་དེ། ། བུ་སློབ་དྲུང་ན་འདུག་པས་ལོན། ། ཉིན་ཕྱེད་མུན་ནི་རུབ་པ་བཞིན། ། གཏམ་ངན་ལུང་པ་ཁེངས་པ་དང་། ། གཅིག་ཀྱང་འཁོར་མི་མེད་པ་དང་། ། དགོན་པར་སྡོད་དབང་མེད་པ་དང་། ། གོང་གི་བསམ་ངན་རྒྱུ་འབྲས་ཀྱིས། ། གནས་དེ་རྩོད་པའི་གཞིར་གྱུར་ནས། ། འདི་དང་ཕྱི་མ་ཐམས་ཅད་དུ། ། རང་དང་རང་ལ་བརྩེ་བ་རྣམས། ། ཨེ་མ་ངན་སར་བསྐྱུར་བ་འདི། ། རང་ལ་རང་སྙིང་མི་རྗེ་འམ། ། ཀྱེ་མ་ཀྱི་ཧུད་ཇི་ལྟར་བྱ། ། གནས་དང་གཞི་དང་ཁང་པ་དང་། ། ཞེན་ཅིང་ཆགས་པའི་དགོན་པ་ཡི། ། ཉེས་སྐྱོན་ཆེན་པོ་མཐོང་ནས་ཀྱང་། ། སྐྱོབ་པ་རྒྱལ་བ་ཐམས་ཅད་ཀྱིས། ། འདུ་འཛི་ཆགས་པས་དབེན་པ་ཡི། ། དགོན་པའི་བསྔགས་པ་གསུངས་པ་དང་། ། བླ་མ་རིན་ཆེན་ཞལ་སྔ་ནས། ། གནས་གང་དུ་སྡོད་ཀྱང་གཞལ་ཡས་ཁང་། ། ཆགས་པ་མེད་པའི་འབོལ་སྟན་འདིང་། ། གནས་གང་དང་གང་དུ་བསྡོད་ན་ཡང་། ། ཡུན་རིང་པོར་སྡོད་པའི་བསམ་པ་སྤང་། ། གསུང་གི་རྗེས་སུ་འབྲངས་ནས་ཀྱང་། ། གནས་ལ་སྐྱབས་གནས་འཚོལ་བ་ཡི། ། བསམ་པ་གཏད་ལ་རང་སེམས་བསྒོམ། ། གནས་སྐྱབས་གནས་མ་ཡིན་པའི་ཚོམས་སོ། ། ༈། །དེང་སང་སྙིགས་མའི་དུས་ལ་བབ། ། རྩོད་པ་བདོ་བའི་དུས་ཚོད་འདིར། ། རྫས་དང་ཡོ་བྱད་ཕལ་ཆེར་རྣམས། ། བསོད་ནམས་ཚོགས་སུ་འགྲོ་བ་ཉུང་། ། དུས་བཟང་བསྐལ་པ་བཟང་དུས་ན། ། རྫོགས་པའི་སངས་རྒྱས་བྱུང་བ་རྣམས། ། སྟོབས་ཀྱིས་འཁོར་ལོས་བསྒྱུར་བ་ཡི། ། རྒྱལ་སྲིད་མ་ལུས་སྤངས་ནས་ཀྱང་། ། ཐུབ་པ་བསོད་ནམས་སྤྱོད་པ་དང་། ། འཕགས་པ་གནས་བརྟན་འོད་སྲུང་དང་། ། སྐྱེས་ཆེན་བྱེ་བ་ཉི་ཤུ་པ། ། ཤཱཀྱའི་རྒྱལ་པོ་བཟང་ལྡན་སོགས། ། ཐུབ་པ་དྲང་སྲོང་ཆེན་པོ་རྣམས། ། རྫས་དང་ཡོ་བྱད་སྤངས་ནས་ཀྱང་། ། བདག་ཉིད་ཆེན་པོ་བསོད་སྙོམས་སྤྱོད། ། སྐྱེས་ཆེན་གོང་མའི་རྣམ་ཐར་ལ། ། ཅི་ཕྱིར་བདག་ཅག་སློབ་མི་བྱེད། ། ཨ་མ་ཨ་ཛི་ང་རེ་འཇིགས། ། ཕུང་བྱེད་རྫས་དང་ཡོ་བྱད་འདི། ། ཇི་སྙེད་དགྲ་དང་ཆོམ་རྐུན་དང་། ། གདུག་པ་མཚོན་དང་དུག་སོགས་ཀྱིས། ། འཇིགས་པ་ཐམས་ཅད་འབྱུང་བའི་གནས། ། གསོག་འཇོག་མེད་ལ་འཇིགས་པ་ཅི། ། སྡིག་དང་སྡུག་བསྔལ་སྣ་ཚོགས་ཀྱིས། ། བསགས་པའི་རྫས་དང་ཡོ་བྱད་རྣམས། ། སྦྲང་མས་འབད་དེ་རྩི་བསགས་ཀྱང་། ། སྦྲང་རྩི་གཞན་གྱིས་སྤྱོད་པར་བྱེད། ། ནོར་ཡང་སྡིག་པའི་རྒྱུར་སོང་ཞིང་། ། ལུས་ཀྱང་སྡིག་པའི་རྒྱུར་སོང་ནས། ། འཇིགས་སུ་རུང་བའི་དམྱལ་བ་ཡི། ། བུད་ཤིང་བྱེད་པ་ཨ་རེ་འཇིགས། ། ཕྱིན་ཅི་ལོག་ཏུ་འཁྲུལ་པའི་བློ། ། དངོས་དང་བརྒྱུད་པ་ཐམས་ཅད་དུ། ། ཕུང་བར་བྱེད་པའི་ཟས་ནོར་ལ། ། སྐྱབས་དང་རྟེན་ས་བྱེད་པ་འདི། ། ཤེས་པ་འཁྲུལ་ལམ་གདོན་གྱིས་བརླམས། ། སོར་བཅུ་བྲང་ལ་བཀྲམས་ནས་ཀྱང་། ། ལེགས་པར་སོམས་དང་བསམ་གཞིག་ཅན། ། ནོར་དང་རྫས་དང་ཡོ་བྱད་རྣམས། ། སྐྱབས་དང་རྟེན་ས་མ་ཡིན་ཞིང་། ། ཕལ་ཆེར་དངོས་དང་བརྒྱུད་པར་ཡང་། ། ཕུང་བར་འགྱུར་ཞེས་སྟོན་པས་གསུངས། ། རང་ལ་སྙིང་བརྩེ་ཡོད་པ་རྣམས། ། སེམས་ཀྱི་ནོར་བུ་རིན་ཆེན་ནི། ། དགོས་འདོད་མ་ལུས་འབྱུང་བ་སྟེ། ། རྗེ་བཙུན་བྲམ་ཟེ་ཆེན་པོ་ཡིས། ། ནོར་གྱི་ནོར་མཆོག་ཆོག་ཤེས་ནོར། ། འཁོར་དང་མྱ་ངན་འདས་འཕྲོ་བ། ། འདོད་དགུ་མ་ལུས་འབྱུང་བ་ཡི། ། རིན་ཆེན་སེམས་ལ་ཕྱག་འཚལ་ཞེས། ། སེམས་ཉིད་རྡོ་རྗེ་བསྟོད་པ་དང་། ། དུས་གསུམ་སངས་རྒྱས་ཐམས་ཅད་ཀྱང་། ། བྱང་ཆུབ་སེམས་འདི་གཅིག་པུ་ལས། ། སངས་རྒྱས་ཆོས་དང་དགེ་འདུན་དང་། ། འཁོར་དང་ཡོན་ཏན་ཀུན་འབྱུང་བ། ། གསུང་རབ་རྣམས་སུ་རྒྱ་ཆེར་བཤད། ། དེས་ན་རང་སེམས་རིན་ཆེན་ལ། ། གཏན་གྱི་ནོར་བུ་མཛད་པར་ཞུ། ། ནོར་རྟེན་ས་དང་སྐྱབས་མ་ཡིན་པས་བྱང་ཆུབ་ཀྱི་སེམས་ནོར་ཆེན་པོར་བསྟན་པའི་ཚོམས་སོ། ། ༈། །ཨེ་མ་རྣལ་འབྱོར་དབང་ཕྱུག་གཙོ། ། ལེགས་པར་སོམས་དང་རྗེ་བཙུན་པ། ། བདག་ཏུ་འཛིན་པའི་ཡུས་པོ་ཆེ། ། གོམས་པའི་སྟོབས་ཅན་སྙིང་རུས་ཅན། ། རིགས་དང་རུས་དང་ཆོ་འབྲང་རྣམས། ། ཁྱོད་ཀྱི་ང་བདག་དེ་ཡིན་ནམ། ། ཧ་ཧ་ངུ་བྲོ་གད་མོ་ཐོབ། ། ཕྱིན་ཅི་ལོག་གི་རྟེན་འབྲེལ་ལས། ། ཉེས་པ་མང་པོའི་ཕུང་པོ་འདི། ། དང་པོར་སྐྱེ་བའི་སྡུག་བསྔལ་བསྒྲུབ། ། ཀུན་ཏུ་རླུང་དང་མཁྲིས་པ་དང་། ། བད་ཀན་འདུས་པ་ནད་ཀྱི་གཞི། ། བར་དུ་རྒས་ཤིང་འཁོགས་པ་བསྐྱེད། ། མཐའ་མར་འཆི་བའི་སྡུག་བསྔལ་དང་། ། དགྲ་དང་གདོན་དང་སྡུག་བསྔལ་ཚོགས། ། དམྱལ་བ་ཡི་དྭགས་དུད་འགྲོ་དང་། ། འཁོར་བ་མཐའ་མེད་སྡུག་བསྔལ་ཚོགས། ། ཉེས་པ་ཀུན་གྱི་གཞིར་གྱུར་པ། ། སྤྱི་བོ་གཙུག་ནས་རྐང་མཐིལ་བར། ། མི་གཙང་རྫས་ཀྱིས་གང་བ་འདི། ། ཕྱི་སྒྱུར་བྱས་ན་འཇིགས་ཀྱང་འཇིགས། ། ཨེ་མ་ཨ་ཛི་ཨ་ལ་ལ། ། ཕུང་པོ་སྡུག་པའི་དགྲ་ཆེན་ལ། ། སྐྱབས་གནས་མ་འཚོལ་མཁས་པ་རྣམས། ། བདག་ཏུ་མ་འཛིན་རྣལ་འབྱོར་པ། ། སྙིང་རྗེ་མ་ཆེ་ཐུགས་རྗེ་ཅན། ། ཁྱུ་མཆོག་ཤཱཀྱའི་རྒྱལ་པོ་དང་། ། སྔོན་གྱི་དྲང་སྲོང་ཆེན་པོ་རྣམས། ། རྣམ་ཤེས་ཕུང་པོ་ལ་སོགས་པ། ། ཕུང་པོ་དགྲ་ལས་རྒྱལ་བའི་ཕྱིར། ། འཕགས་པ་དགྲ་བཅོམ་མ་ལགས་སམ། ། ཕུང་པོ་དགྲ་ཆེན་འཇོམས་བྱེད་པ། ། མཐའ་དང་བྲལ་བ་གཉུག་མའི་སེམས། ། གཉིས་མེད་ཡེ་ཤེས་རྡོ་རྗེ་ལ། ། རྒྱུན་ཆད་མེད་པར་སྐྱབས་སུ་སོང་། ། བདག་ཕུང་པོའི་ཡིན། ཕུང་པོ་བདག་གི་ཡིན་ཞེས་པ་རུལ་པ་ལ་སྐྱབས་མི་བཙལ་བའི་ཚོམས་སོ། ། ༈། །ད་ནི་མི་རྒོད་རྣམ་རྒྱལ་རྣམས། ། སུ་དང་མི་འདྲ་དབང་པོ་ཆེ། ། རྒྱལ་པོ་ཚོགས་དཔོན་དགེ་བའི་བཤེས། ། ཁས་བླངས་སྙིང་ལ་བསམས་པ་རྣམས། ། ཕྱག་ལེན་མཛད་པའི་བརྟུལ་ཞུགས་ཅན། ། དགྲ་གཉེན་འཛིན་པའི་རྣམ་རྟོག་རྣམས། ། ཆུ་ཡི་ཆུ་བུར་ཇི་བཞིན་དུ། ། རྐྱེན་ལས་སྐྱེ་ཞིང་འབྱུང་བ་རྣམས། ། སྐྱེ་ཞིང་འགག་པ་མ་གོ་བ། ། དགྲ་གཉེན་འཛིན་པའི་རྣམ་རྟོག་ཅན། ། རྨོངས་པའི་བྱིས་པ་སྙིང་རྗེའི་གནས། ། གླེན་པ་ཡུས་ཀྱིས་བརྣངས་པ་རྣམས། ། ཤེས་རབ་མིག་དང་ནམ་ཡང་བྲལ། ། བསམ་པའི་སྙིང་ཡང་བུད་པ་ཡི། ། ངས་བྱས་ཅན་གྱི་དབང་པོ་ཆེ། ། རྣམ་རྟོག་མི་རྟག་མ་གོ་འམ། ། དོན་འདི་ཤེས་རབ་སྣ་ཚོགས་ནས། ། སྟོན་པ་སངས་རྒྱས་བཅོམ་ལྡན་གྱིས། ། སྐར་མ་རབ་རིབ་མར་མེ་དང་། ། སྒྱུ་མ་ཟིལ་པ་ཆུ་བུར་དང་། ། རྨི་ལམ་གློག་དང་སྤྲིན་ལྟ་བུ། ། འདུས་བྱས་ཆོས་རྣམས་དེ་ལྟར་བལྟ། ། གཞན་ཡང་འདུ་བྱས་མི་རྟག་པ། ། སྟོན་པས་དཔག་མེད་གསུངས་པ་རྣམས། ། འཁོར་བ་འདུས་བྱས་མི་རྟག་པའི། ། རྒྱུ་མཚན་དེ་ཡིས་ངེས་པ་ཡིན། ། མི་རྟག་པ་ཉིད་སྡུག་བསྔལ་བས། ། སྡུག་བསྔལ་འཁོར་བའི་རྒྱ་མཚོ་འདི། ། རྣམ་པར་རྟོག་པ་ཁོ